# Tjørring IF Herre Serie 2 - Efterår 2011

# Forløsning i spændende bundgyser

**Holstebro B - TIF 1-2 (1-0)**

|  |  |
| --- | --- |
| 1-0 |  |
| 1-1 | Benjamin Christensen |
| 1-2 | Thomas Thim |

Inden opgøret var alle scenarier åbne med 3 hold i nedrykningsfare og med sigte på at sidste runde spilles i den kommende weekend. Måbjerg, dagens værter fra Holstebro Boldklub og os selv kunne trække nitten og rykke en tur ned i serie 3 sammen med Struer som har trukket deres hold fra turneringen. Da vi havde det dårligste udgangspunkt, skulle vi med alt andet end sejr sætte vores lid til andre resultater.

Holstebro stillede med et generelt rutineret hold med tidligere superliga- og divisionsspillere, mens Tjørring mandskabet er et ungt mandskab som skal skabe fremtiden i klubben. Flere U-19 spillere deltog også fra den yngste årgang. Denne forskel blev til tider også udstillet i første halvleg. Hjemmeholdet spillede en god gang engelsk fodbold, hvor de stod godt placeret i defensiven og lossede så bolden op til angriberne. Samtidig kneb det med organisationen blandt de unge TIF gutter. Dette resulterede i at et forsvarskiks blev fortjent forvandlet til 1-0 føring til Holstebro. Efter målet kæmpede Tjørring IF sig ind i kampen og kom frem til flere chancer. Men lige ved og næsten slår ingen mand af hesten.

I pausen fik vi en god snak, hvor de organisatoriske problemer blev løst. Det vigtigste var dog at troen på sejr stadig var til stede. 2. halvleg startede med den gode fight, som vi sluttede første halvleg med. Og efter blot 10 minutters tid, så gav det gevinst. Efter godt gennemspil på højrekanten endte bolden midt for mål, hvor Benjamin Christensen var parat, han sendte resolut bolden i kassen til udligning 1-1. Endnu en gang skulle det vise sig at unge kontra rutinerede har hver sine forcer, nu var energien og arbejdsiveren knap så stor hos hjemmeholdet, mens de unge TIFere sender det ene angreb efter det andet ned mod Holstebro målet. Med 2 minutter tilbage af kampen bliver Thomas Thim sendt på banen med besked på at bruge de sidste kræfter og få afgjort kampen til vores fordel. I dommerens overtid tilspiller vi os et hjørnespark som anfører Dan Larsen på smukkeste vis sender ind i feltet hvor Thomas Thim leverer og header 1-2 sejren og 3 point til Tjørring. Godt for selvtilliden hos den unge U-19 angriber, som scorede sit første senior-mål, hvilket er bedre end hans storebror der har spillet 133 førsteholdskampe uden mål.

Sejren var yderst vigtig for os, da vi nu er sikret endnu en sæson i serie 2. Da Måbjerg og Holstebro mødes indbyrdes i sidste runde og derfor ikke begge kan få point nok til at gå forbi os. Inden sidste runde ligger Tjørring IF nummer 4, med 2 point ned til Holstebro på den nedrykningsgivende 7. plads. Sidste kamp er hjemme på lørdag klokken 13:30 mod Mejrup, som spiller for en mulig oprykning.

**Tjørring IF:** Anders Rahbek, Henrik Jensen, Jeppe Enemark, Nicolaj A G Pedersen, Dan Larsen (c), Jakob Jensen, Adis Novljanin, Daniel Saemala, Thomas Thim, Benjamin Christensen, Jonas Kristensen, Lasse Dürr, Lasse Aaby og Søren Markvardsen.

Anders Larsen
/31-10-2011/